**Rezultate & Analiza**

**Sondaj MIGRAȚIA ELEVILOR**(Pentru elevi)

*Chestionarul a fost aplicat unui eșantion format din****146 elevi****(clasele IX-XII) din Colegiul Național "Barbu Știrbei" și Liceul Teoretic "Mihai Eminescu" Călărași.*

Mulțimea celor chestionați se împarte aproape egal între cei ce își doresc să continue studiile universitare în România și cei care preferă să studieze într-o țară străină. Motivele pentru care au ales una dintre aceste variante diferă de la un intervievat la altul, fiecare având cel puțin câte un argument, mai mult sau mai putin întemeiat.

În opinia celor mai mulți dintre intervievați, calitatea studiilor din străinătate este cu mult mai ridicată față de studiile din România. Ofertele universitare par mai atractive, captându-le atenția viitorilor studenți prin bursele și programele de studiu pe care le oferă. Garanția unui loc de muncă este un alt criteriu pe care se bazează alegerea unei universități străine.

Părerile sunt diversificate deoarece, în funcție de experiențele participanților la sondaj, învățământul românesc a scos în evidență aspectele negative, respectiv pe cele pozitive ale metodelor tradiționale. Din punctul de vedere al peste 43% dintre intervievați, universitățile din celelalte state europene oferă mai multe avantaje.

Datorită originii limbii române, mare parte dintre participanții la interviu consideră avantajoasă oferta unor studii în țările latine. Înrudirea acestor limbi cu limba maternă (respectiv limba română) facilitează învățarea mai ușoară și adaptarea la mediile în care sunt vorbite.

Performanțele atrag după ele prestigiul. Acest lucru urmăresc universitățile străine. Odată cu prestigiul vin și studenții competenți, cu un nivel intelectual peste medie. Cei mai mulți dintre aceștia aleg să își părăsească țara în favoarea performanțelor(exodul creierelor).

Din repartizarea răspunsurilor se observă dorința participanților la sondaj de a-și stabili domiciliul în străinătate. O pondere destul de mare o au, totuși, și cei care nu sunt încă deciși cu privire la acest aspect, fiecare având motive pro și contra.

Cele mai multe persoane tind să activeze în domeniile de mare căutare, în special în domeniul IT, respectiv cele juridic și medical. Elevii se orientează încă de la începutul liceului către o carieră care să le ofere cât mai multe avantaje și să le satisfacă nevoia de cunoaștere.

După cum se observa la una dintre întrebările anterioare, mulți români se îndreaptă către țările latine. O pondere mai mare o au însă țările ale căror universități au predare în limba engleză, precum Marea Britanie, dar și cele care au un anumit prestigiu și metode de predare alternative. Aceste aspecte conferă distinctivitate, atragând potențialii studenți.

**Date personale**  *(pentru stabilirea eșantionului)*

**Roxana Florentina Radu, Bogdan Amza, Emanuela Constantin**

**Echipa proiectului Euroscola 2016**